«Ναι» στην Εξεταστική Επιτροπή για την υγεία θα πει το ΚΚΕ, όπως γνωστοποίησε ο κοινοβουλευτικός του εκπρόσωπος Νίκος Καραθανασόπουλος, τονίζοντας όμως ότι το κόμμα δεν έχει αυταπάτες.

Κατά τον κ. Καραθανασόπουλο, η κυβέρνηση στην Ώρα του Πρωθυπουργού πρόσφερε «θεάματα και μάλιστα κακόγουστα χωρίς όμως άρτο».

«Μια νέα Εξεταστική Επιτροπή για να διερευνήσει τα σκάνδαλα στο χώρο της Υγείας. Σκάνδαλα βεβαίως, όμως αυτά τα σκάνδαλα αποτελούν παιδί του συστήματος και βεβαίως οι ανταγωνισμοί– και αυτό αναδεικνύεται –ανάμεσα στις πολυεθνικές είναι και η αιτία που ξεκινούν αυτά τα σκάνδαλα», πρόσθεσε.

Ο κοινοβουλευτικός εκπρόσωπος του ΚΚΕ σχολίασε ότι «βεβαίως και υπήρχαν σκάνδαλα και σπατάλη στο χώρο της υγείας, όμως στο όνομα του να περιοριστεί αυτή η σπατάλη οι κυβερνήσεις και η σημερινή προώθησαν την περαιτέρω εμπορευματοποίηση του χώρου της υγείας.

«Χαρακτηριστικό παράδειγμα στο φάρμακο ότι το κράτος και τα ασφαλιστικά ταμεία από το 2009 έως σήμερα πλήρωσαν 57% λιγότερο και οι ασφαλισμένοι ως συμμετοχή πλήρωσαν 43% περισσότερο», πρόσθεσε.